b'\n_START_ARTICLE_\nSergej Fjodorov\n_START_SECTION_\nKariera\n_START_PARAGRAPH_\nFjodorov je kariero za\xc4\x8del pri klubu Dinamo Minsk v sezoni 1985/86 sovjetske lige, ko je odigral petnajst tekem ter dosegel \xc5\xa1est golov in eno podajo. Pred sezono 1986/87 je prestopil v klub CSKA Moskva, kjer je igral v napadu s Pavlom Burejem in Aleksandrom Mogilnim ter s katerim je do sezone 1989/90 vselej osvojil naslov sovjetskega dr\xc5\xbeavnega prvaka. Leta 1989 je bil kot 74. izbran na NHL naboru s strani kluba Detroit Red Wings, za katerega je zaigral v sezoni 1990/91 po prebegu v ZDA. Klubu je ostal zvest kar trinajst zaporednih sezon, v katerih je osvojil vse svoje tri Stanleyjeve pokale, v sezonah 1996/97, 1997/98 in 2001/02. V ligi NHL, kjer je igral tudi za klube Anaheim Ducks, Columbus Blue Jackets in Washington Capitals, je v osemnajstih sezonah odigral 1248 tekem rednega dela, na katerih je dosegel 483 golov in 696 podaj, ter 183 tekem kon\xc4\x8dnice, na katerih je dosegel 52 golov in 124 podaj. Med sezonama 2009/10 in 2011/12 je igral za klub Metallurg Magnitogorsk v ligi KHL._NEWLINE_Za sovjetsko reprezentanco je nastopil na dveh svetovnih prvenstvih, na katerih je obakrat osvojil zlato medaljo, za rusko reprezentanco pa na treh olimpijskih igrah, kjer je osvojil po eno zlato in srebrno medaljo, ter dveh svetovnih prvenstvih, na katerih je osvojil po eno zlato in srebrno medaljo._NEWLINE_Tudi njegov brat Fjodor je hokejist. Leta 1998 je bil sprejet v Ruski hokejski hram slavnih, leta 2015 v Hokejski hram slavnih lige NHL, leta 2016 pa v Mednarodni hokejski hram slavnih.'